A Törvényszék (hatodik tanács) 2013. szeptember 13‑i ítélete –
ClientEarth és PAN Europe kontra EFSA
(T‑214/11. sz. ügy)
„Dokumentumokhoz való hozzáférés – 1049/2001/EK rendelet – Azon szakértők neve, akik a növényvédő szerek és az azokban található hatóanyagok forgalombahozatali engedélye iránti kérelmekhez csatolandó tudományos dokumentációval kapcsolatos útmutató tervezetéhez észrevételeket tettek – A hozzáférés megtagadása – Az egyén magánéletének és becsületének védelmére vonatkozó kivétel – A személyes adatok védelme – 45/2001/EK rendelet – Indokolási kötelezettség”
1.                     Bírósági eljárás – A megtámadott jogi aktust az eljárás folyamán felváltó határozat vagy rendelet – Új elem – Az eredeti kérelmek és jogalapok kiterjesztése (A Törvényszék eljárási szabályzata, 48. cikk, 2. §) (vö. 33. pont)
2.                     Az Európai Unió intézményei – A dokumentumokhoz való nyilvános hozzáférés joga – 1049/2001 rendelet – A dokumentumokhoz való hozzáférés joga alóli kivételek – Az egyén magánéletének és becsületének védelme – Terjedelem – Az Uniónak a személyes adatok védelmére vonatkozó jogszabályaival összhangban történő értelmezés kötelezettsége – A 45/2001 rendelet rendelkezéseinek teljes körű alkalmazása a személyes adatokat tartalmazó dokumentumokhoz való összes hozzáférés iránti kérelemre (45/2001 európai parlamenti és tanácsi rendelet, 8. cikk és 1049/2001 európai parlamenti és tanácsi rendelet, 4. cikk, (1) bekezdés, b) pont) (vö. 39., 40. pont)
3.                     Jogszabályok közelítése – A természetes személyek védelme a személyes adatok kezelése vonatkozásában – Ezen adatok uniós intézmények és szervek általi kezelése – Valamely útmutató tervezetére vonatkozó észrevételek szerzőinek azonosítását lehetővé tevő információk – Személyes adatok – Az 1049/2001 rendeleten alapuló, az említett információkhoz való hozzáférés iránti kérelem – Az említett adatok továbbítása szükségességének bizonyítására vonatkozó kötelezettség (45/2001 európai parlamenti és tanácsi rendelet, 2. cikk, a) pont, 5. cikk, b) pont és 8. cikk, b) pont és 1049/2001 európai parlamenti és tanácsi rendelet, 4. cikk, (1) bekezdés, b) pont) (vö. 46., 64. pont)
4.                     Az Európai Unió intézményei – A dokumentumokhoz való nyilvános hozzáférés joga – 1049/2001 rendelet – A dokumentumokhoz való hozzáférés joga alóli kivételek – Indokolási kötelezettség – Terjedelem (EUMSZ 296. cikk; 1049/2001 európai parlamenti és tanácsi rendelet) (vö. 62., 63. pont)
Tárgy
Eredetileg az EFSA 2011. február 10‑i azon határozatának a megsemmisítése iránti kérelem, amellyel az Európai Parlament, a Tanács és a Bizottság dokumentumaihoz való nyilvános hozzáférésről szóló, 2001. május 30‑i 1049/2001/EK európai parlamenti és tanácsi rendelet (HL L 145., 43. o.; magyar nyelvű különkiadás 1. fejezet, 3. kötet, 331. o.) alapján megtagadta a növényvédő szerek forgalombahozatali engedélye iránti kérelmet előterjesztő személyek számára az EFSA által készített útmutató bizonyos munkaanyagaihoz való hozzáférést, később az EFSA 2011. december 12‑i azon határozatának a megsemmisítése iránti kérelem, amellyel az előző határozatot visszavonta és hozzáférést biztosított a felpereseknek minden kért adathoz, kivéve azon külsős szakemberek nevéhez, akik bizonyos észrevételeket tettek az útmutatóra vonatkozó tervezetre.
Rendelkező rész
1)
A Törvényszék a keresetet elutasítja.
2)
A ClientEarth és a Pesticide Action Network Europe (PAN Europe), az Európai Élelmiszerbiztonsági Hatóság (EFSA) és az Európai Bizottság maguk viselik a költségeiket.